SAID bekyk bewerings rakende Valke-ondersoekPravin Gordhan. Argieffoto “Die SAID het kennis geneem van die mediaberigte en beeldmateriaal wat die ronde doen. ŉ volledige ondersoek sal gedoen word en ŉ verklaring sal later uitgereik word,” het die SAID in ŉ verklaring gesê. Gordhan het vroeër gesê dit is totaal onaanvaarbaar indien die bewerings waar is. Vlok Symington, adj.dir. van die SAID se regs-en-beleidsafdeling, is na bewering deur lede van die Valke aangehou in ŉ poging om ŉ dokument by hom te kry. Tom Moyane, kommissaris van die SAID, se lyfwag was glo ook by die onderonsie betrokke. Dit het glo gegaan oor ŉ afskrif van ŉ e-pos wat ŉ SAID-regsverteenwoordiger vir Moyane gestuur het. Die regsverteenwoordiger het glo in die e-pos aangevoer dat hy om etiese redes nie vir Symington sal ondervra om inligting vir die Nasionale Vervolgingsgesag te bekom nie. Gordhan het intussen ook gesê hy sal Moyane konfronteer oor die bewerings. Gordhan word van bedrog aangekla en moet op 2 November in die hof verskyn. Die twee organisasies wat aansoek gedoen het dat die aanklagte teen Gordhan laat vaar moet word, het vroeër die week ŉ bykomende verklaring by die hooggeregshof in Johannesburg ingedien. Die Helen Suzman Foundation en Freedom Under Law voer in die bykomende verklaring aan dat die Nasionale Vervolgingsgesag steeds inligting versamel om hul saak te probeer versterk. Francis Antonie, direkteur van die Helen Suzman Foundation, het gesê die dagvaarding wys dat die NVG oorhaastig vir Gordhan aangekla het sonder die nodige bewyse en nou ŉ saak teen hom probeer bou. “Die dagvaarding is eerder ŉ aanklag op die ondersoekende en vervolgingsproses,” voer Antonie aan. “Dit is ook duidelik dat die NVG nooit voldoende ondersoeke voltooi het of voldoende bewyse het om Gordhan aan te kla nie.”